Kuayɔ nyɛ nnɔbaeɛ ne nnuane ho nsɛm nko ara. Nyɛmmoa nso yɛ kuayɔ no fa titire pa ara. Ghana ha deɛ, akuafoɔ dodoɔ no dɔ nnɔbaeɛ, nanso yɛwɔ wɔn a wɔyɛn mmoa nso wɔ ɔman yi mu.
Ɛsiane sɛ yɛpɛ sɛ yɛhunu ɔkwan a yɛbɛtumi de yɛn ho ahyɛ kuadwuma mu anya sika bebree afiri mu nti, yɛrebɛhwɛ nyɛmmoa binom a yɛbɛtumi ayɛn wɔn anya sika pii afiri mu wɔ Ghana.
Wopɛ sɛ wofiri aseɛ  yɛn mmoa a, ɛsɛ sɛ wodi kan hunu mmoa a wɔbɛma woanya sika na wohunu sɛdeɛ wobɛtumi ayɛn wɔn yie ama wɔn ase adɔre nso. Nyɛmmoa binom a wɔbɛtumi ama woabɛyɛ ɔdefoɔ wɔ Ghana no binom na ɛdidi soɔ yi:
1. Nkokɔ
Yɛreka mmoa a wobɛtumi ayɛn wɔn anya sika pii afiri mu wɔ Ghana ha a, nkokɔ na wɔdi kan. Wobɛtumi ayɛn nkokɔ a wɔbɛto nkosua nko ara, anaa wɔn a wobɛtɔn wɔn anya sika, anaasɛ wobɛtumi ayɛn nkokɔ mmienu no nyinaa berɛ korɔ mu.
Ghana deɛ, nnipa di nkosua pa ara. Wɔn a wɔnoa tɔn no wɔn tiri so, wɔn a wɔde noa nnuane, ne wɔn a wɔkye de tɔn paanoo nyinaa boa ma nkosua ho adwadie tu mpɔn pa ara.
Nkosua no da nkyɛn a, nnipa dodoɔ no ara nso ani gye akokɔnam ho pa ara. Yei nti, akokɔnam ho adwadie no kɔ so berɛ biara. Ɛduru buronya berɛ mpo deɛ a, na akuafoɔ a wɔyɛn nkokɔ no kookoo aso ara ne sa. Wɔtumi tɔn nkokɔ ne nkosua bebree nya sika pii firi mu.
Yei nti, sɛ obi yɛn nkokɔ a, ɔtumi nya so mfasoɔ pa ara. Wopɛ sɛ wofiri aseɛ yɛn nkokɔ yi bi a, wobɛtumi de nkokɔ kakraa bi ahyɛ aseɛ anaasɛ wobɛtumi de bebree nso afiri aseɛ.
2. Nantwie
Nantwie yɛ aboa a ne yɛn nna fam koraa. Ghana ha mpo deɛ, nnipa a wɔbɛhwɛ wɔn so ama wo ne nsase a wɔbɛdidi so nyinaa tumi yɛ asɛm. Nanso sɛ yɛreka a, wiase nyinaa, mmoa a akuafoɔ tumi nya sika firi ne yɛn mu pa ara ne nantwie.
Woyɛn anantwie a, wobɛtumi ayɛ w’adwene sɛ wobɛtɔn meleke, nantwie mma, nwoma anaasɛ nantwie no ankasa. Yɛnim sɛ, ɛnam baako a nnipa ani gye ho yie pa ara ne nantwinam. Ɛno nti na Akanfoɔ bu bɛ bi sɛ, “Sɛ nantwie su na ɛnyɛ dɛ a, ne nam deɛ ɛyɛ dɛ.”
Ɛsiane sɛ nantwie akɔyɛ aboa a ne so wɔ mfasoɔ kɛseɛ pa ara wɔ wiase nyinaa nti, sɛ wotumi yɛn bebree a, wo sika bɛyɛ sɛ aburoo. Nanso, ansa na wobɛfiri aseɛ ayɛn bi no, ɛbɛyɛ papa sɛ wobɛdi kan ahunu deɛ wopɛ sɛ wotɔn ansa na woahunu nantwie pɔtee a wobɛtɔ ayɛn.
3. Nsuomnam
Nsuomnam nso yɛ mmoa a mfasoɔ wɔ so pa ara. Wonya nsase a ɛso yɛ nwunu mpo deɛ a, na woatwa fufuo ama no atɔ nkwan mu. Woanya asase a nsuo wɔ so dada nso a, wobɛtumi ayɛ wo ara wo nsuo a wode bɛyɛn mmoa no.
Ghana ha deɛ, nsuomnam a nkurɔfoɔ taa yɛn wɔn pa ara ne pitire, apatrɛ, saamɔn, ne deɛ ɛkeka ho.
4. Mprako
Mprako nso yɛ mmoa a sika wom pa ara. Nhwehwɛmu kyerɛ sɛ, anyɛ yie koraa no, wɔkum mprako bɛyɛ ɔpepem baako wɔ wiase afe biara. Ɛno da nkyɛn a, prakonam yɛ nam a nnipa dodoɔ no ara ani gye ho pa ara.
Ghana ha mpo deɛ, ebinom si no koso, afoforɔ kye de tɔn wɔn nnuane, ɛnna ebinom nso de noa nnuane ahodoɔ. Yei nti, wɔn a wɔyɛn saa mmoa yi no tumi nya sika firi mu pa ara.
5. Nnwan ne mmirekyie
Nnwan ne mmirekyie yɛ mmoa a wobɛtumi ayɛn anya sika pii afiri mu ɛnnɛ. Woyɛn saa mmoa yi bi a, ɛnyɛ den koraa sɛ wobɛhwɛ wɔn ɛfiri sɛ, wɔnyɛ mmoa a wɔtaa yareyare basabasa. Mmom, sɛ wɔbɛtumi ayɛ akɛseɛ ama woatɔn anya sika pii afiri mu a, da biara ɛsɛ sɛ woma wɔn nnuane pa di.
6. Nwa
Nnansa yi, nnipa dodoɔ ara ani abɛgye nwa ho. Animdefoɔ kyerɛ sɛ, sɛ obi di nwa a, ɛbɛtumi aboa ama ne so ate na wanyɛ kɛseɛ ammoro so. Yei nti, ama nnipa pii ani abɛgye nwa ho pa ara.
Wobɛtumi ayɛn nwa a, ɛsɛ sɛ wonya asase a ɛso yɛ nwunu, na nwura kakra nso wɔ hɔ. Nwa deɛ, sɛ woma owia hye wɔn pii a, wɔbɛtumi awuwu anaaseɛ wɔayɛ mmrɛ. Deɛ animdefoɔ ka ne sɛ, sɛ wopɛ sɛ wofiri aseɛ yɛn nwa a, ɛbɛyɛ papa sɛ wobɛpɛ akɛseɛ no bi sɛdeɛ ɛbɛyɛ a wɔbɛtumi ato nkosua bebree ama wo.
7. Nnanko
Kuadwuma baako a onipa yɛ ma n’ani gye na ɔsan nya sika firi mu pa ara ne, nnanko yɛn. Okuani bɛtumi ayɛn nnanko sɛ nyɛmmoa a ɔne wɔn bɛtena fie anaasɛ ɛnam a ɔbɛtɔn anya sika. Ɛsiane sɛ nnanko yɛ mmoa a wɔnhyɛ da nso ahe biara nti, ɛnhia sɛ wobɛnya asase kɛseɛ biara ansa na woatumi ayɛn bi.
Nnako yɛ mmoa a wɔn ase dɔre ntɛm pa ara. Wɔkyerɛ sɛ, adankobedeɛ baako bɛtumi awo nna aduasa biara. Wɔrewo nso a, wɔtumi wo mma 2 kɔsi 8. Yei nti, sɛ wotumi yɛn bi a, ɛnni gyina na woafiri aseɛ redi sika.
Nnanko deɛ, wobɛtumi ayɛn wɔn wɔ wo fie mu, w’afuom, ebuom, anaasɛ asase kumaa bi so ama no ayɛ yie.
Tɔfabɔ
Nyɛmmoa yɛ kuadwuma a ɛbɛtumi aboa wo ama wo sikasɛm atu mpɔn yie pa ara. Ne saa nti, sɛ wonni ahoɔden a wode bɛdɔ nsase adua nnɔbaeɛ a, wobɛtumi ahwehwɛ nyɛmmoa a yɛaka wɔn ho nsɛm yinom bi na wode afiri w’adwuma ase.
